Mantashe gekap oor skaliegasuitlatingArgieffoto van ‘n betoging teen hidrobreking. Foto: Werner Beukes/SAPA Die minister van minerale hulpbronne en energie, Gwede Mantashe, se aangekondig dat die regering voorstelle sal aanvra om skaliegas in die Karoo te ondersoek, het hewige teenkanting gekry. Mantashe het tydens ŉ onderhoud met eNCA verlede week gesê Suid-Afrika se oorgang van steenkool na hernubare energie kan slegs volhoubaar wees indien die land toegang het tot olie en gas op eie bodem. “Die minister se opmerkings is om verskeie redes misleidend en problematies,” sê Jonathan Deal van die Treasure Karoo Action Group (TKAG). “Die gebruik van gas as ’n brandstofalternatief tot ’n laekoolstof-toekoms was ’n bemarkingsfoefie deur die olie- en gasbedryf wat uiteindelik die grootskaalse aanvaarding van hernubare energie vertraag. Alhoewel daar ’n definitiewe, hoewel beperkte, rol vir gas tydens die oorgangstydperk is, moet ons die ontginning en verbruik van fossielbrandstowwe verminder as ons ernstig oor klimaatsverandering en ons internasionale verpligtinge is.” Deal sê bestaande produktiewe gasvelde kan dus potensieel ’n rol speel. “Die ondersoek na en ontwikkeling van nuwe en bykomende olie- en gasreserwes is egter direk teenstrydig met hierdie werklikheid en stel die waarskynlike scenario van katastrofiese klimaatsverandering en/of gestrande bates in die toekoms in gevaar.” Gwede Mantashe, minister van minerale hulpbronne en energiesake. (Foto: Twitter) Hy sê onkonvensionele aanlandige gasontginning – soos skaliegas wat deur hidrobreking ontgin word – is nie net ’n heelwat meer uitgebreide, riskante, duur en hulpbronintensiewe onderneming in vergelyking met konvensionele gasontginning nie, maar die negatiewe impak daarvan sal deur die plaaslike gemeenskappe gedra moet word – van wie die meeste geheel en al op grondwater staatmaak. “Suid-Afrika word nie net as ’n waterskaars land beskou nie, maar ook ’n klimaatsverandering-brandpunt.” Lambert de Klerk, AfriForum se bestuurder van omgewingsake, het gesê dat AfriForum en TKAG sal voortgaan met hul teenkanting teen skaliegasontginning in Suid-Afrika. “Ná tien jaar sal hierdie ’n naelbytstryd wees en dit berus op plaaslike gemeenskappe om saam te staan teen hierdie groot risiko nes met die e-tolsage. Hierdie regering het bewys dat hy nie in staat is om selfs daaglikse dienste te bestuur nie, maar wil nou ’n ingewikkelde en gevaarlike tegnologie wat deur winsmakers bestuur word, aanpak.” De Klerk sê verder die minister se opmerkings is gemaak terwyl kritieke navorsing, inligting, wetgewende ontwikkelings en grondwerk oor verskeie sake nog uitstaande is, met inbegrip van die ontvangsomgewing in die Karoo. Die departement van water en sanitasie, sowel as die departement van bosbou, visserye en omgewing het die afgelope jaar konsepregulasies oor die omgewingsbestuur van aanlandige olie- en gasaktiwiteite vrygestel. Dit word nog verwerk. “Geen basislynstudies is afgehandel nie, en daar is ook nie bykomende kapasiteit vir monitering en afdwinging ingestel nie. Leemtes in huidige kennis is ook nie in aanmerking geneem nie nadat dit uitgewys is deur onder meer wetenskaplike studies soos die strategiese omgewingsevaluering. “Sodra eksplorasie begin en gas teëgekom word, is dit hoogs onwaarskynlik dat die regering die proses sal staak oor omgewingskwessies. Die minister en die nasionale regering staan ​​op die punt van ’n onomkeerbare besluit. Sodra hierdie proses begin, sal dit byna onmoontlik wees om die skade ongedaan te maak of die daaropvolgende geskarrel vir fossielbrandstowwe op ons land te beheer. Dit is eenvoudig nie die risiko werd nie,” het Deal afgesluit.